ᐊᓱᑕᒡ ᑕᑐ ᒋᓯᑲᐛ ᒋ ‍ ᐃᔅᐱᓯᓇᑯᓂᔪᐤ ᐎᒪᔅᑲᒐᐅ-ᒥᑯᓴᐅᓂᔪᐤ,
ᒋᓴᔅ ᑲ ‍ ᑎᑯᓯᐧᒃ ᐊᓐᑕ ᐸᑕᓂᒡ ᐊᓐᑕ ᓚᓴᕋᓴ ᐎᒋᔨᒡ᙮
ᐊᑯᑕ ᐅᔭ ᑲ ‍ ᐅᓂᔅᑲᓇᑦ ᓂᐳᐅᓂᒡ ᐅᒡ᙮
ᒋ ‍ ᒥᑯᓴᐊᑭᓄᐤ ᒪᒃ ᒋᓴᔅ ᐊᓐᑕ,
ᒪᕐᑕ ᒋ ‍ ᐎᒋᐃᐛᐤ ᐊ ‍ ᒪᑎᓄᐛᓄᐎᒡ,
ᐊᑯ ᓚᓴᕋᔅ ᒂ ‍ ᐎᑎᐱᒪᑦ ᒋᓴᔅ ᐊᓐᑕ ᒥᒋᓱᐛᑭᓇᑎᑯᒡ᙮
ᒪᕆ ᒋ ᐅᒋ ‍ ᐅᑎᓂᒻ ᐳᑕᔪᐤ,
ᐊ ‍ ᐱᒋᑎᓂᔨᒡ ᐊᓐᑕ ᑲ ‍ ᐎᒋᒪᑯᓯᔨᒡ ᑐᒥᓂᑭᓂᔪᐤ ᓇᔅᒡ ᐊ ‍ ᓱᓇᔭᐎᔨᒡ᙮
ᑲ ‍ ᑯᑎᐱᓂᒺᑦ ᐊᓐᑕ ᒋᓴᓴ ᐅᓯᑎᔨᒡ,
ᐊᑯ ᒂ ‍ ᐸᒂᓯᑕᓇᑦ ᐅᐱᔎᐅᓇ ᐊ ‍ ᐊᐱᒋᑕᑦ᙮
ᒥᓯᐛ ᒪᒃ ᐊᓐᑕ ᐱᑎᑭᒥᒡ ᐊᓂᔭ ᒥᒋᐛᐱᔪᐤ ᒋ ‍ ᒥᔭᑯᓂᔪᐤ ᐊᓂᔭ ᑲ ‍ ᐎᒋᒪᑯᓂᔨᒡ᙮
ᒍᑎᔅ ᐃᔅᑲᕆᔭᑦ ᒪᒃ,
ᐸᐃᒄ ᐊᓂᔭ ᒋᓴᔅ ᐅᒋᔅᒋᓄᐊᒧᐛᑭᓇ,
ᐊᓂᔭ ᒐ ‍ ᐎᔭᓯᐱᔅᑎᓂᑯᑦ,
ᒋ ‍ ᐃᔅᒋᔄᐤ,
“ᓂᔅᑐ ᒥᑕᓯᒥᑎᓄᐤ ᒋᐸ ‍ ᐃᑎᒋᑕᑭᓄᐤ ᒋ ‍ ᐊᑕᐛᓄᑯᐱᓇ ᐊᓐ ᑲ ‍ ᐎᒋᒪᒂᒡ᙮
ᐊᑯ ᐊᓐ ᓱᓇᔭᐤ ᑲ ‍ ᒋᔅᑎᒪᑎᓯᒡ ᒋᐸ ‍ ᒥᔭᑭᓄᐎᐱᓐᒡ᙮”
ᓇᒪᔭᔪᐤ ᐊ ‍ ᒋᔅᑎᒪᒐᔨᒪᑦ ᐊᓂᔭ ᑲ ‍ ᒋᔅᑎᒪᑎᓯᔨᒋ ᐊᓂᔭ ᐛᒋ ‍ ᐃᔅᒋᔄᑦ,
ᐎᔾ ᒋ ᐎ ‍ ᐅᑎᓂᒪᓱᐤ ᐊᓂᔭ ᓱᓇᔭᔪᐤ ᐛᔅ ᐊᐅᑯᓐ ᑲᒋ ‍ ᐃᑎᑦ ᒪᓐ ᐊᑎ ᐎᔾ ᐊᒋ ‍ ᓂᓇᑭᑐᐛᔨᑕᐧᒃ ᐊᓂᔭ ᓱᓇᔭᔪᐤ ᑲᒋ ‍ ᒥᔭᑭᓄᔨᒋ ᒋᓴᓴ ᑭᔭ ᐅᒋᔅᒋᓄᐊᒧᐛᑭᓂᔪᐛ᙮
ᒥᒄ ᒪᒃ ᒍᑎᔅ ᒋ ‍ ᐃᑎᑯᐤ ᒋᓴᓴ,
“ᐊᑲᐎᔾ ᐱᒪᐃᒻ,
ᐛᔅ ᐊᓂᔭ ᑲ ‍ ᐃᑐᑕᐧᒃ ᒧᔭᒻ ᐊ ‍ ᐊᔭᔅᑯᐎᐧᑯᐅᑦ ᒐ ‍ ᒋᓇᐃᐧᑲᑯᐅᒡ ᐊᐅᑯᓐ ᐊ ‍ ᐃᓯᓇᑯᓂᔨᒡ᙮
ᒧᔅ ᒋᑭ ‍ ᑕᐅᒡ ᑲ ‍ ᒋᔅᑎᒪᑎᓯᒡ ᐅᑕ ᐊ ‍ ᑕᔭᒄ,
ᓂᔾ ᒪᒃ ᓇᒪ ᒧᔅ ᓂᑭ ᐅᒋ ‍ ᑕᓐ ᐅᑕ ᐊ ‍ ᑕᔭᒄ᙮”
ᐊᓐᒡ ᑲ ‍ ᓂᑲᓂᔅᑯᐛᒡ ᒍᐤ ᐃᔪᐛ ᑲ ‍ ᐃᔨᒺᐛᐃᑯᒡ ᒐᒋ ᓂᐸᐊᒡ ᓚᓴᕋᓴ
ᒥᒐᑦ ᒪᒃ ᐊᓐᒡ ᒍᐤ ᐃᔪᒡ ᒋ ‍ ᐸᑎᒧᒡ ᐊᓐᑕ ᐸᑕᓂᒡ ᐊᒋ ‍ ᑕᔨᒋ ᒋᓴᓴ,
ᐊᑯ ᒂ ‍ ᐃᑐᑕᒡ ᐊᓐᑕ ᒐᒋ ᓂᑐᐛᐱᒪᒡ ᑭᔭ ᐊᓂᔭᔪᐛ ᓚᓴᕋᓴ ᒋ ᐎ ‍ ᐛᐱᒪᐅᒡ,
ᐊᓂᔭᔪᐛ ᒋᓴᓴ ᑲ ‍ ᐅᓂᔅᑲᓇᔨᒋ ᓂᐳᐅᓂᒡ ᐅᒡ᙮
ᒋ ‍ ᐛᑕᔨᑎᒧᒡ ᒪᒃ ᐊᓐᒡ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᑭᔭ ᐊᓂᔭᔪᐛ ᓚᓴᕋᓴ ᒐᒋ ᓂᐸᐊᒡ᙮
ᐛᔅ ᐊᓂᔭᔪᐛ ᓚᓴᕋᓴ ᐅᒋ ᐊᐅᒄ ᐛᒋ ‍ ᓂᑭᑎᑯᒡ ᒥᒐᑦ ᒍᐤ ᐃᔪᐛ ᑭᔭ ᒋᓴᓴ ᐊᔪᑯᓐ ᑲ ‍ ᑕᑈᔭᔨᒪᔨᒋ᙮